ang samahan ng operang pranses ni mr. jouy ay magdadaos ng una niyang palabas na ang itatanghal ay les cloches de corneville at ipamamalas sa madlang manonood ang kaniyang mga piling troupe na inihayag na ilang araw ng mga pahayagan ang kanilang kabantugan. sinasabing sa mga aktris ay mayroong mga may magandang tingig, ngunit lalo pa manding maganda ang anyo, at kung paniniwalaan ang mga bulongbulungan, ay higit pa sa kanilang tingig at anyo ang kanilang kagandahang loob. ika pito at kalahati pa lamang ng gabi ay wala nang billete ni para sa naghihingalong si. salvi, at ang mga papasok sa entrada general ay mahabang mahaba ang hanay. sa takilya ay nagkaroon ng kaguluhan, awayan, tinukoy ang pagpipilibustero at ang ukol sa lahi, ngunit gayon man ay hindi rin nakakuha ng bilyete. nang labing limang minuto na lamang ang kulang sa ika walo ay malalaking halaga na ang itinatawad sa isang uupan sa entrada general .